謝諸友見和
作者：胡寅
朝代：宋

paragraphs: 飛霙三日太欺春，撲地鵝毛積萬鈞。
沙上幾人迷去迹，風前何處問來因。
諒非天造夸工巧，當是神機有屈伸。
松竹未應寒改操，龍蛇有喜蟄存身。
綠窗朱戶偏饒色，瓊樹瑶林不染塵。
笑粲爭妍人似玉，狂歌先醉髮如銀。
方看衣袂天花集，俄見庭除木屑勻。
多謝衆詩相映發，筆端六出更尖新。